फलों की सात दुकानों पर फिर पडे़ छापे
लालपुर और जवाहर थोक बाजार में बिक रहे फलों में केमिकल का उपयोग रोकने के लिए अफसरों की टीम ने शुक्रवार को सात दुकानों में छापा मारकर केला, सेब, अनार, अंगूर और पपीता के सैंपल लिए। टीम ने पिछले महीने भी दोनों बाजारों में छापे मारकर केले के सैंपल लिए थे।
इस दौरान केलों को पकाने के लिए बने गैस के चेंबर भी मिले थे, लेकिन न तो इन्हें बंद किया गया और न ही कारोबारियों पर कोई कार्रवाई की गई। क्योंकि खाद्य एवं औषधि प्रशासन ने केले के सैंपलों की जांच रिपोर्ट ही नहीं आई। अफसरों का कहना है कि जांच रिपोर्ट आने के बाद ही दुकानदारों पर कार्रवाई की जा सकती है। टीम ने लालपुर थोक फल मार्केट में किशोर फ्रूट कंपनी, न्यू शक्ति फ्रूट कंपनी, रेड्डी फ्रूट कंपनी, दिलीप कुमार फ्रूट कंपनी, जवाहर मार्केट से आरकेजी फ्रूट कंपनी, चौबे महाराज फ्रूट कंपनी और पपीता किंग दुकान से केला, सेब, अनार, अंगूर, पपीता के सैंपल लिए। सभी सैंपल लैब भेज दिए गए हैं। अफसरों ने बताया, जांच रिपोर्ट आने के बाद खाद्य सुरक्षा एवं मानक अधिनियम 2006 एवं 2011 के प्रावधानों के तहत दोषी दुकानदारों पर कार्रवाई की जाएगी।
केंद्र सरकार ने फलों को पकाने के लिए कैल्शियम काबाईड व एसिटिलिन गैस का उपयोग प्रतिबंधित किया है। कोई कारोबारी इन रसायनों से फलों को पकाना या इनका कारोबार करना गैरकानूनी है। दोष सिद्ध होने पर अधिनियम के तहत 6 माह से आजीवन कारावास की सजा होने के साथ ही 3 से 10 लाख रुपए तक का जुर्माना हो सकता है। - डॉ. अश्वनी देवांगन, सहायक आयुक्त खाद्य एवं औषधि प्रशासन
लैब रिपोर्ट में भी हफ्तों
अफसरों की टीम ने जब पहली बार थोक फल बाजारों में छापा मारा था तो जांच रिपोर्ट आने में कई हफ्ते लग गए थे। तब फलों की जांच के लिए जरूरी केमिकल ही नहीं था। बाद में हैदराबाद से केमिकल मंगाकर फलों की जांच की गई और तीन कारोबारियों के खिलाफ गोल बाजार थाने में एफआईआर दर्ज करवाई गई। इसके बाद अब तक दो बार सैंपल लिए गए हैं, लेकिन एक भी रिपोर्ट अब तक नहीं आई है।
कार्रवाई
hin_Deva hin_Deva hin_Deva hin_Deva hin_Deva hin_Deva hin_Deva